REGOLAMENT TAL-KUNSILL (KE) Nru 1134/2007
ta’ l-10 ta’ Lulju 2007
li jemenda r-Regolament (KE) Nru 2866/98 dwar ir-rata ta’ konverżjoni għall-euro għal Malta
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 123(5) tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Bank Ċentrali Ewropew (1),
Billi:
(1)
Ir-Regolament tal-Kunsill (KE) Nru 2866/98 tal-31 ta’ Diċembru 1998 dwar ir-rati ta’ konverżjoni bejn l-euro u l-muniti ta’ l-Istati Membri li jadottaw l-euro (2) jiddetermina r-rati ta’ konverżjoni mill-1 ta’ Jannar 1999.
(2)
Skond l-Artikolu 4 ta’ l-Att ta’ l-Adeżjoni ta’ l-2003, Malta hija Stat Membru b’deroga kif definit fl-Artikolu 122 tat-Trattat.
(3)
Skond id-Deċiżjoni tal-Kunsill 2007/504/KE ta’ l-10 ta' Lulju 2007 bi qbil ma’ l-Artikolu 122(2) tat-Trattat dwar l-adozzjoni minn Malta tal-munita unika fl-1 ta’ Jannar 2008 (3), Malta tissodisfa l-kundizzjonijiet meħtieġa għall-adozzjoni tal-munita unika u d-deroga favur Malta għandha tiġi rrevokata mill-1 ta’ Jannar 2008.
(4)
L-introduzzjoni ta’ l-euro f’Malta teħtieġ l-adozzjoni tar-rata ta’ konverżjoni bejn l-euro u l-lira Maltija. Din ir-rata ta’ konverżjoni għandha tkun stabbilita għal 0,4293 liri Maltin għal kull euro, li tikkorrispondi mar-rata ċentrali preżenti tal-lira fil-mekkaniżmu tar-rata tal-kambju (ERM II).
(5)
Ir-Regolament (KE) Nru 2866/98 għandu għaldaqstant jiġi emendat skond dan,
ADOTTAT DAN IR-REGOLAMENT:
Artikolu 1
Fl-Artikolu 1 tar-Regolament (KE) Nru 2866/98, il-linja li ġejja għandha tiddaħħal bejn ir-rati ta’ konverżjoni applikabbli għall-frank tal-Lussemburgu u għall-guilder Olandiż:
“= 0,429300 liri Maltin”,
Artikolu 2
Dan ir-Regolament għandu jidħol fis-seħħ fl-1 ta’ Jannar 2008.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 10 ta’ Lulju 2007.